FC Midtjylland bekræfter, at de har købt den 24-årige angriber Sory Kaba af den franske Ligue 1-klub Dijon i en rekordhandel for klubben.

FC Midtjylland har intention om at sælge topscorer Paul Onuachu denne sommer, og nu har klubben så afløseren for den store nigerianer på plads.

Det er den 24-årige Sory Kaba, der lige nu spiller African Cup of Nations for Guinea.

Den 191 centimeter høje Kaba er købt i Ligue 1-klubben Dijon – ifølge Herning Folkeblad for omkring 22,5 millioner kroner, hvilket er ny transferrekord i FC Midtjylland.

Kaba nåede beskedne ti kampe og nul scoringer for Dijon i sit halve år i klubben. Inden da scorede han i alt 20 gange i 55 ligakampe for spanske Elche i den anden- og tredjebedste række.

Søndag spiller Kaba ottendedelsfinale med Guinea mod Algeriet ved African Cup of Nations i Egypten.

FCM og Kaba har lavet en femårig aftale.

— FC Midtjylland (@fcmidtjylland) July 5, 2019